Christia Visser: 'Musiek is nog altyd in my bloed' | Maroela Media
Christia Visser. (Foto: Lora Photography via Instagram/Christia Visser)
Christia Visser, die Kaapse donkerkop aktrise wat veral bekend is vir haar rol as Lily in die kykNET-dramareeks Die Boekklub en as die jong Lena in die 2015-weergawe van die rolprent Ballade vir 'n Enkeling, het nou ook die Afrikaanse musiekbedryf betree met 'n ritmiese snit uit haar eie pen getiteld "17 Shots".
Visser, wat in 2014 haar sangvernuf ten toon gestel het as Jana van Tonder in die Corné van Rooyen-rolprent, Hollywood in my Huis, vertel in 'n onderhoud met Maroela Media sy het die snit se lirieke self geskryf en die musiek is in samewerking met Select Musiek geskryf.
"Ek was gelukkig dat ek verskriklik baie insette in die snit kon lewer. Ek was bederf in die sin dat ek 'n paar keer in die ateljee na nuwe verwerkings kon luister en die liedjie regtig my eie maak," vertel Visser.
Christia Visser. (Foto: Suzanne Swart Photography via Instagram/Christia Visser)
Volgens dié 27-jarige het sy juis besluit om haar toetrede tot die Afrikaanse musiekbedryf met dié snit te maak, omdat die lirieke haar na aan die hart lê omdat dit uitbeeld waar sy haarself tans in haar lewe bevind.
"Daarmee saam beeld die liedjie twee teenpole uit: As jy luister na die lirieke, is dit diep en persoonlik en amper seer, maar jy kan daarna luister en dit geniet, byvoorbeeld by 'n braai. So die liedjie bereik 'n wye mark."
Sy sê sy is oorweldig deur die goeie terugvoer wat sy oor "17 Shots", wat tans in die no. 6-posisie op die Maroela Media Afrikaanse top-20 is, kry.
"Toe dit aanvanklik uitgereik is, het ek nie geweet wat om te verwag nie, maar ek is baie dankbaar oor die goeie terugvoer. Daar is natuurlik mense wat dit nie verstaan nie of wat die lirieke verkeerd opneem, maar elke ou gaan net soos enige ander kunswerk die liedjie met sy eie idees interpreteer."
Visser vertel dat mense haar reeds vir optredes wil bespreek, maar dat sy nog besig is om aan 'n repertoire te werk. "Musiek is egter nog altyd in my bloed. Ek wou van kleins af graag 'n sangeres word en op skool het ek weekliks van Swellendam na Worcester gereis vir sanglesse.
"Ek het nou nog net dié een enkelsnit, maar ek streef daarna om 'n kunstenaar in my eie reg te wees. Soos wat my musiekloopbaan groei, sal ek meer gereeld optree."
Sy het pas klaar geskiet aan 'n Britse reeks vir die BBC, Naughts and Crosses, wat wêreldwyd versprei gaan word en begin ook eersdaags skiet aan die tweede seisoen van 'n uiters gewilde kykNET-dramareeks. "Ek weet nie hoeveel ek daaroor mag verklap nie, maar ek is baie opgewonde daaroor," sê Visser.
"17 Shots" is vir aankope op digitale platforms soos Joox, Apple Music, iTunes, Deezer en Spotify, beskikbaar.